text: 1,3 mio. overnatninger i Lalandia
  06 januar 2011 kl. 21.02
  Lalandia i Rødby og Billund havde knap 1,3 millioner overnatninger i 2010. Det er en fremgang på 20 procent, og der forventes fortsat vækst i 2011.
  - Det er glædeligt at vores forventninger til året blev indfriet. I foråret 2010 øgede vi antallet af feriehuse, således at det samlede antal nåede op på lidt over 1.500 feriehuse, siger Jan Harrit, administrerende direktør i Lalandia.
  
  Vejruafhængig
  - Især juli med mere end 200.000 overnatninger var en god måned for os, men vi har også haft flotte besøgstal i de øvrige måneder. Det hænger naturligvis sammen med, at vi kan tilbyde en vejruafhængig ferieoplevelse for hele familien, og at man ikke behøver at rejse langt sydpå for at få varme. Udover danskere, er det især gæster fra Norge og Sverige, der fylder godt op i sengene.
  
  50 nye huse i Billund
  I år bygges 50 huse mere i Billund. Derfor forventer Lalandia fortsat vækst. 
  Optimismen bygger Jan Harrit bl.a. på, at over en halv million i december var på besøg på Lalandias hjemmeside.
  